જ્યારે ગર્લફ્રેન્ડ પત્ની બને છે ત્યારે એના મગજમાં અમુક કેમિકલ ચેન્જ થાય છે. જે વિષયોમાં એ ગોલ્ડમેડલિસ્ટ હતી એ સઘળા વિષયોની ફરી પરીક્ષા લો તો ફેલ થાય, એટલો કરુણ રકાસ લગ્ન થવાથી થાય છે. લગ્ન થાય એટલે સૌથી પહેલાં તો એને મોબાઇલની રિંગ સંભળાતી બંધ થઈ જાય છે. લગ્ન પહેલાં ફોનના આછા સળવળાટથી એ ઊભી થઈ બધાથી દૂર જઈ કોનો મેસેજ કે કોનો ફોન છે, એ ચેક કરતી, લગ્ન પછી લગભગ ૫૦ ટકા ફોન તો એ ઉપાડતી જ નથી. જે મોબાઇલ એક જમાનામાં રેઢો નહોતો મૂકતી એ મોબાઇલ શોધવા માટે દિવસમાં ચાર ચાર વાર તો રિંગો મારવી પડે છે.